ബാല്ക്കണിയില് കുടുങ്ങിയ ഗര്ഭിണിപ്പൂച്ചയെ രക്ഷിച്ചു, മലയാളികള്ക്ക് പത്ത് ലക്ഷം വീതം സമ്മാനംവിഡിയോ ദുബായ് കെട്ടിടത്തിനു മുകളില് കുടുങ്ങിപ്പോയ ഗര്ഭിണിപ്പൂച്ചയെ രക്ഷിച്ച മലയാളികള് ഉള്പ്പടെയുള്ളവര്ക്ക് സമ്മാനവുമായി ദുബായ് ഭരണാധികാരി. പത്ത് ലക്ഷം രൂപ വീതമാണ് സമ്മാനമായി നല്കിയത്. രണ്ടു മലയാളികള് അടക്കം നാലു പേര്ക്കാണ് രക്ഷാപ്രവര്ത്തനത്തിന് സമ്മാനം ലഭിച്ചത്. പൂച്ചയെ രക്ഷിക്കുന്നതിന്റെ വിഡിയോ വൈറലായതോടെയാണ് യുഎഇ വൈസ് പ്രസിഡന്റും പ്രധാനമന്ത്രിയും ദുബായ് ഭരണാധികാരിയുമായ ഷെയ്ഖ് മുഹമ്മദ് ബിന് റാഷിദ് അല് മക്തും ഇവര്ക്ക് പത്ത് ലക്ഷം വീതം സമ്മാനിക്കുകയായിരുന്നു. ദുബായ് റോഡ് ട്രാന്സ്പോര്ട്ട് അതോറിറ്റിയുടെ ബസ് ഡ്രൈവറായ കോതമംഗലം സ്വദേശി നസീര് മുഹമ്മദ്, പൂച്ചയെ രക്ഷിക്കുന്നത് വിഡിയോയില് പകര്ത്തിയ കോഴിക്കോട് വടകര സ്വദേശി അബ്ദുല് റാഷിദ് എന്നിവര്ക്കാണ് സമ്മാനം കിട്ടിയത്. ഇവരെ കൂടാതെ മൊറോക്കോ സ്വദേശി അഷറഫ്, പാക്കിസ്ഥാന് സ്വദേശി ആതിഫ് മഹമ്മൂദ് എന്നിവരും പാരിതോഷികത്തിന് അര്ഹരായി. ഭരണാധികാരിയുടെ ഓഫിസില് നിന്നെത്തിയ ഉദ്യോഗസ്ഥര് നേരിട്ടെത്തി ഇവര്ക്ക് സമ്മാനത്തുക നല്കുകയായിരുന്നു. ആളൊഴിഞ്ഞ കെട്ടിടത്തിന്റെ മൂന്നാം നിലയില് നിന്നുതിരിയാന് സ്ഥലമില്ലാത്ത ബാല്ക്കണിയിലാണ് ഗര്ഭിണിപ്പൂച്ച കുടുങ്ങിയത്. പുതപ്പു വിരിച്ചുപിടിച്ച് അതിലേക്ക് പൂച്ചയെ ചാടിച്ചാണ് രക്ഷപ്പെടുത്തിയത്. വിഡിയോ വൈറലായതോടെ ദുബായ് ഭരണാധികാരി അഭിനന്ദിച്ചുകൊണ്ട് വിഡിയോ ട്വീറ്റ് ചെയ്തിരുന്നു.